Servolibris

Servolibris var et kulturforlag som var i drift fra 1961 til et stykke inn på 1970-tallet. Forlaget hadde kontoradresse i Parkveien 53 i Oslo. Det ble drevet av Aasmund Brynildsen og Carl Høegh, som ga ut sine egne skrifter om filosofi og kultur, samt oversettelser av sentrale, europeiske tenkeres verk. Økonomisk sett var det Carl Høegh som sørget for driften av forlaget.

 Omtaler av forlagets virksomhet (utvalg) 
Den norske filosofen Egil A. Wyller skrev i sin bok Fra tankens og troens møtested (1968) om Brynildsens oversettelse av og Servolibris' utgivelse av Plotin :«Ut fra de her fremlagte forutsetninger har det vært meg en sann fryd å møte Aasmund Brynildsens Plotin, slik denne trer fram for oss i hans norske oversettelsesutgave (Servolibris, Oslo 1965). Bedre kunne denne fremmede tenker neppe ha blitt innført i vårt, ja i moderne skandinavisk åndsliv.»

En bokanmelder i Haugesunds avis omtalte forlaget slik i 1971:«Et privat kulturfond har kanskje forårsaket den kresne lille bokserie som beskjedent navngir seg selv som Servolibris i Parkveien 53, Oslo. Tilliten er skapt ved at bokserien omfatter førsteoversettelser fra åndshistoriens tinderader, tilrettelagt og fulgt opp av Aasmund Brynildse(sic) og Carl Høegh.

Fornem som en bibliofilutgave er den nyeste boken fra Servolibris – «Fra Chartres til Eidsvold. – Om tenkningens vei til frihet».»I forbindelse med tiårsjubileet i 1971 stod det en omtale av forlaget i Sandefjords blad som ble innledet med en henvisning til forleggeren Harald Griegs uttalelse om at et forlag er både børs og katedral, og gikk videre til å slå fast at Servolibris nok ikke var et allment kjent forlag :«Forklaringen ligger i at Servolibris i ekstrem grad ikke har vært børs, men katedral av den mest gotiske og himmelstrebende art, fylt av tanke og erkjennelse, trang til Gud og gjennomstrålet av åndens skjønne rosevinduer»

«Opplagene er små, og leserne finnes mest blant studenter, forskere og andre spesielt interesserte.»I Nordlandsposten ble forlaget omtalt slik i 1973:«Dette forlag har sett det som sin oppgave å formidle litteratur med utgangspunkt i en tenkning og virkelighetsforståelse som søker bekreftelse for det åndeliges realitet i tilværelsen og som gir det kvalitative plass innenfor helheten.

Foruten [Walter] Heitler har forlaget presentert Plotin, Nicolaus Cusanus, Kepler, Bergson, Teilhard de Chardin og vår egen Aasmund Brynildsen.»

 Utgivelser (utvalg) 

 1961: Stjernen og tanken av Johannes Kepler – oversatt fra tysk av Aasmund Brynildsen, som også skrev forordet i boken. Dette var Servolibris' første utgivelse.
 1962: Lyset og øiet : betraktninger over Teilhard de Chardins liv og verk av Aasmund Brynildsen – utgivelsen er en sammenfatning av naturfilosofen og jesuittpateren Pierre Teilhard de Chardins (1881–1955) tankegods. Anmelderen i Sandefjords Blad kalte utgivelsen «en ypperlig fremstilling av en skikkelse i det moderne åndsliv som for tiden er gjenstand for stor og stadig stigende oppmerksomhet».
 1963: Om vår erkjennelses grunnlag av Carl Høegh – anmelderen i Sandefjods Blad kalte skriftet «viktig og sentralt»
 1965: Om det skjønne og enheten – utvalg fra Plotins Enneadene; utvalg og oversettelse ved Aasmund Brynildsen
 1967: De to kilder for moral og religion (fransk: Les deux sources de la morale et de la religion) av Henri Bergson – oversatt av Aasmund Brynildsen, med forord av litteratur- og idehistorikeren A. H. Winsnes
 1971: Fra Chartres til Eidsvold. – Om tenkningens vei til frihet av Aasmund Brynildsen
 1972: Naturfilosofiske streiftog av den tyske fysikeren Walter Heitler – oversatt fra tysk av Arne Nicolaisen. Den norske filosofen Hjalmar Hegge skrev en kronikk i Nationen om denne utgivelsen, med innledningen «For å begynne med konklusjonen: dette er en meget viktig bok om høyst vesentlige og aktuelle spørsmål på grenseområdene mellom naturvitenskap, vitenskapsfilosofi og etikk»
 1973: Mennesket og den naturvitenskapelige erkjennelse av den tyske filosofen Walter Heitler – 
 1975: Ekte naturvitenskap er åndsvitenskap av den tyske filosofen Walter Heitler 

 Referanser 

Kategori:Norske forlag